ការសម្ភាសន៍របស់អ៊ុំប្រុសជួន ជុំ

ក៖ អ្នកសម្ភាសន៍ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសន៍ឈ្មោះជួន ជុំ

***ពត៌មានសង្ខេបរបស់អ៊ុំប្រុសជួន ជុំ***

*សព្វថ្ងៃនេះអ៊ុំប្រុសជួន ជុំមានអាយុ៧៥ឆ្នាំហើយ គាត់មានបងប្អូនចំនួន៣នាក់ប្រុសទាំងអស់ហើយគាត់ជាកូនពៅនៅក្នុងគ្រួសាររបស់គាត់។ កាលនៅតូចៗគាត់ធ្វើការនេសាទត្រី ធ្វើចំការជាមួយគ្រួសារជាមួយគ្រួសារដើម្បីចិញ្ចឹមជីវិត។ គាត់ចាប់ផ្តើមមានក្រុមគ្រួសារផ្ទាល់ខ្លួបន្ទាប់ពីបញ្ចប់សម័យប៉ុល ពតនៅឆ្នាំ១៩៧៩ហើយក៏ផ្លាស់ប្តូរពីរស់នៅកំពង់ឃ្លាំងមកនៅចុងឃ្មៀសនេះវិញ។*

ក៖ បាទជាដំបូងខ្ញុំសូមថ្លែងអំណរគុណដល់អ៊ុំដែលបានឲ្យខ្ញុំសម្ភាសន៍ពីប្រវិត្តរបស់  
អ៊ុំ ហើយការសម្ភាសន៍ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ គោលបំណងរបស់សាកល  
វិទ្យាល័យគឺចង់សម្ភាសន៍ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យ  
កូនចៅជំនាន់ក្រោយរបស់អ៊ុំអាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់ពួកគាត់ណាអ៊ុំ បាទហើយចឹងនៅពេលដែលខ្ញុំសម្ភាសន៍អ៊ុំចប់ ខ្ញុំនឹងដាក់ការសម្ភាសន៏របស់អ៊ុំណឹងនៅក្នុងវេបសាយរបស់សាលាដែលមានឈ្មោះថា [www.cambodiaoralhistory.byu.edu](http://www.cambodiaoralhistory.byu.edu) ណាអ៊ុំ ចឹងតើអ៊ុំយល់ព្រមឲ្យខ្ញុំដាក់  
សម្ភាសន៍របស់អ៊ុំចូលទៅក្នុងវេបសាយរបស់សាលាទេអ៊ុំ?  
ខ៖ ព្រម។

ក៖ បាទសម្រាប់ថ្ងៃខែដែលខ្ញុំសម្ភាសន៍អ៊ុំនេះគឺ នៅថ្ងៃទី០៥ ខែវិច្ឆកា ឆ្នាំ២០២០ ហើយការសម្ភាសន៍នេះត្រូវបានធ្វើឡើងនៅភូមិចុងឃ្មៀស សង្កត់ចុងឃ្មៀស  
 ស្រុកសៀមរាប ខេត្តសៀមរាបណាអ៊ុំ ហើយខ្ញុំជាអ្នកសម្ភាសន៍ឈ្មោះ   
ហេង សុវណ្ណនរិន្ទ អញ្ចឹងខ្ញុំចង់សួរថាតើអ៊ុំមានឈ្មោះពេញនាមត្រកូលអ្វីដែរអ៊ុំ?

ខ៖ ឈ្មោះជួន ជុំ

ក៖ ចុះអ៊ុំមានឈ្មោះហៅក្រៅទេអ៊ុំ?

ខ៖ អត់មានទេ។

ក៖ តែប៉ុណ្ណឹងឯង?

ខ៖ ប៉ុណ្ណឹងឯង។

ក៖ បាទ ចឹងមកដល់ឆ្នាំនេះអ៊ុំមានអាយុប៉ុន្មានឆ្នាំហើយអ៊ុំ?

ខ៖ ៧៥ឆ្នាំ។

ក៖ ចុះអ៊ុំចាំថ្ងៃខែឆ្នាំកំណើតអ៊ុំបានទេអ៊ុំ?

ខ៖ ចាំបានតើ។

ក៖ នៅថ្ងៃណាដែរអ៊ុំ?

ខ៖ ថ្ងៃទី០២ ខែ២ ឆ្នាំ១៩៤៥។

ក៖ ចាំច្បាស់ល្អណាស់ ចុះឆ្នាំខ្មែរវិញអ៊ុំចាំបានថាកើតនៅឆ្នាំណាដែរអ៊ុំ?

ខ៖ ខែមាឃ ឆ្នាំរការ។

ក៖ ចុះអ៊ុំមានស្រុកកំណើតនៅឯណាដែរអ៊ុំ?

ខ៖ នៅកំពង់ឃ្លាំងនោះ។

ក៖ កំពង់ឃ្លាំងសៀមរាបនេះទេ?

ខ៖ នោះឯង ទើបមកនៅឆ្នាំ២០០០មកនៅចុងឃ្មៀសនេះពីដើមនៅឃ្លាំងទេ។

ក៖ ចុះមូលហេតុអ្វីបានអ៊ុំដូរមកនៅចុងឃ្មៀសនេះដែរអ៊ុំ?

ខ៖ នៅដូចថាវា រកមិនសូវបានមើលតាមគេតាមឯងមកទៅក្រែងលោកបាននេះ រកស៊ីបាន តែមិនបានរកស៊ីអីទេដាំតែដំណាំទេ ដាំតែដំណាំកាលមុននោះនៅឯស្រុកអង្គរធំនោះទៅដាំដំណាំនោះឯងបាន៣ឆ្នាំទៅប្រពន្ធនៅធ្វើការណេះនៅរកស៊ីណេះដល់ខ្ញុំទៅនៅចាំដីឯណោះនៅឯអង្គរធំនោះ ទៅនៅបាន៣ឆ្នាំមើលទៅមិន ដំណាំវាដាំបានដំណាំទៅល្អទៅមើលទៅដូចមិនកើតទេលក់ចេញទៅ លក់ចេញទៅបានមកនៅនេះទាំងអស់គ្នាវិញ។

ក៖ ចុះអ៊ុំមានបងប្អូនចំនួនប៉ុន្មាននាក់ដែរអ៊ុំ?

ខ៖ បងប្អូន៣នាក់សុទ្ធតែប្រុស ឈ្មោះបងគេជួន វ៉ាត បន្ទាប់មកទៀតជួន ជួប ប៉ុន្តែជួន ជួប ណឹងនៅជីក្រែង បើបងទី១នោះវានៅកំពង់ឃ្លាំង បងទី២នៅជីក្រែងបានប្រពន្ធនៅជីក្រែង ខ្ញុំនេះមកពីកំពង់ឃ្លាំងមកនៅចុងឃ្មៀសឆ្នាំ២០០០ មកនៅតាំងពីឆ្នាំ២០០០។

ក៖ ចឹងមានតែអ៊ុំកូនពៅគេ?

ខ៖ ណឹងឯងកូនពៅគេ មានតែ៣នាក់ទេ។

ក៖ អ៊ុំអាចប្រាប់សាច់រឿង ឬក៏អ្វីដែលអ៊ុំធ្លាប់បានធ្វើកាលពីក្មេងជាមួយបងប្អូនបានទេអ៊ុំ អ៊ុំចាំបានទេ?

ខ៖ នេសាទត្រី ហើយក៏ដាក់លបដាក់អីនោះឯងមិនមែនមានទៅមានរបរអីនៅក្មេងណាស់ដល់ពេលចាស់ទៅ មានតែឈប់រកហើយឈប់ធ្វើនេសាទហើយ អត់ធ្វើស្រែធ្វើអីនិងគេទេ មានតែនេសាទណឹងឯងពីនៅពីក្មេងណា ឥឡូវនេះអត់ទេឈប់ហើយ អាយុយើងច្រើនហើយឈប់។

ក៖ ចុះអ៊ុំកាលពីក្មេងៗអ៊ុំចូលចិត្តធ្វើអ្វីខ្លះដែរជាមួយបងប្អូនអ៊ុំ? ឬក៏លេងអ្វីជាមួយបងប្អូនដែរអ៊ុំ?

ខ៖ លេងតែសព្វណឹងតែបើថាជាការរកអីនេះវិញវារកនេសាទត្រីនោះឯង អារឿងលេងសើចអីជារឿងធម្មតានោះឯងបងប្អូនអី។

ក៖ ចុះអ៊ុំបានទៅរៀនទេអ៊ុំកាលពីក្មេង?

ខ៖ រៀន រៀនបានថ្នាក់ទី១០អីណឹង ថ្នាក់ទី១០ពីដើមណាគេហៅថ្នាក់ទី១០ពីដើម។

ក៖ ចឹងអ៊ុំចេះអាន និង ចេះសរសេរអក្សរខ្មែរទេអ៊ុំ?

ខ៖ ចេះអាន ចេះសរសេរ។

ក៖ ចុះអ៊ុំមានចេះភាសាបារាំងទេអ៊ុំ? អ៊ុំបានរៀនបារាំងទេកាលណឹង?

ខ៖ កាលនោះគេបង្ហាត់ដែរបារាំង បង្ហាត់ប៉ុន្តែយើងគ្រាន់តែរៀនស្រះវាអីទៅណា ប៉ុននៅចាំតិចតួចដែរភាសាបារាំង។

ក៖ ចុះអ៊ុំបានឆ្លងកាត់សម័យណាខ្លះដែរអ៊ុំ? មានសម័យលន់ ណុល មានសម័យប៉ុល ពត និងសម័យអីខ្លះដែរអ៊ុំ?

ខ៖ សម័យអឺនេះឯងសម័យប៉ុល ពតណឹងឯងទេមាន អត់បានឆ្លងកាត់ពីជំនាន់ ជំនាន់អី គេហៅអី ជំនាន់ប៉ុល ពតណឹងឯងឆ្លងកាត់។

ក៖ សង្គមរាស្ត្រនិយម?

ខ៖ អឺសង្គមរាស្ត្រនិយម។

ក៖ អ៊ុំទាន់អត់ទេអ៊ុំ?

ខ៖ ទាន់នៅនេះឯងគេហៅអី អាឆ្នាំយើង១៩៧៥ណា សម័យឆ្នាំ១៩៧៥នោះវាអី គេរដ្ឋបាលអីនោះ មើលៗនឹកឃើញដែលធ្វើនេះ។

ក៖ សម័យលន់ ណុល?

ខ៖ សម័យលន់ ណុលហើយអាសម័យក្រោយសម័យលន់ ណុល គេហៅម៉េចត្រង់ណាចេង ហេង ណឹងឯងនោះទាន់ លន់ ណុល ទៅចេង ហេងនោះឯង។

ក៖ ចុះកាលសម័យប៉ុល ពតវិញអ៊ុំមានអាយុប៉ុន្មានហើយអ៊ុំកាលណឹង?

ខ៖ វា២០ជាងហើយ ចូល២៦ ២៧ឆ្នាំហើយជំនាន់ប៉ុល ពតណា។

ក៖ ចុះអ៊ុំមានគ្រួសារនៅកាលណឹងអ៊ុំ?

ខ៖ នៅ នៅទេ។

ក៖ នៅកំលោះទេ?

ខ៖ នៅកំលោះទេទាល់តែចប់បានបានគ្រួសារ ចប់អាពតបានៗគ្រួសារនៅអាយុ៣១ឆ្នាំ។

ក៖ ចុះកាលសម័យប៉ុល ពតណឹងគេជម្លៀសអ៊ុំទៅខាងណាដែរអ៊ុំ?

ខ៖ អត់មានជម្លៀសទៅឯណាទេ ជម្លៀសម្តងដែរប៉ុនថាជម្លៀសនោះគេឲ្យទៅព្រៃ ប៉ុនទៅដូចមិនបានយូរវារហ័សហៅមកវិញ ជម្លៀសទៅខាងកំពង់ក្តី កំពង់ក្តីទៅនេះទៅគេអត់មានការងារធ្វើនេសាទទៅគេមកវិញមកណា ហៅមកវិញទៅបាននៅតែឃ្លាំងនេះទៅអត់មានទៅណាទេ មិនបានទៅណាទេ នៅតែនឹងឃ្លាំងប៉ុន្តែយើងគេឲ្យចល័តម្តងៗ ទៅធ្វើការចល័តធ្វើនេះធ្វើនោះដូចថាទៅបោចវល្ល៍ ទៅពុះឬស្សីធ្វើជាព្រួលណា។

ក៖ ចុះអ៊ុំធ្វើការងារអ្វីខ្លះនៅសម័យប៉ុល ពតគេឲ្យអ៊ុំធ្វើអ្វីខ្លះដែរ?

ខ៖ អត់មានធ្វើអីប៉ុន្តែគេឲ្យចល័តចុះឯង អត់មាននេះទេចល័តជួនកាលគេឲ្យដើរឡានទៅដឹកអានេះដឹកអានោះទៅណា ហៅចល័តនេះហៅចល័តនោះ ជួនកាលគេមានការណ៍ទៅគេឲ្យចល័តទៅណេះទៅណោះ ទៅធ្វើបោចវល្ល៍ទៅពុះឬស្សីទៅ មានអ្នកណានៅសហករណ៍គេនោះ។

ក៖ ចុះការហូបចុកយ៉ាងម៉េចដែរអ៊ុំនៅសម័យណឹង?

ខ៖ ហូបចុកកាលនោះមិនសូវប៉ុន្មានទេនិយាយនេះបានថា បើបបរដែរបបរបានវាមិនដូចថាអាកន្លែងគេកសាងណា អរអាកន្លែងគេកសាងនោះមិនបានទេ ទឹកបបរនោះឯងអត់មានបានកាកបានអី មិនសូវអីទេបានខែត្រីយើងយោង ព្រោះកាលជំនាន់នោះសម្បូរត្រីណាស់ និយាយទៅថាសឹងចាប់តែនិងដៃបានណាមិនមែនដូចសព្វថ្ងៃយើងនេះទេ អូសម្បូរណាស់បានត្រីនោះឯងវាយោងដូចថាយើងបាននែដូចថាខ្វះខាតបាយទឹកអីតិចតួចទៅយកទៅលាយជាមួយត្រីនោះ យកទៅលាយជាមួយត្រីវាគ្រាន់បានយោងអានោះឯង មានកន្លែងខ្លះអាកន្លែងកសាងខ្លួនអត់នេះទេណាធ្វើការធ្ងន់ទៀត ហើយបាយទឹកអីបបរអីក៏តិចយកគ្នាមិនដឹងនិយាយថាម៉េចទេ វាមានដោយកន្លែង កន្លែងខ្លះតឹងណាស់ធ្វើការអត់មានមានពេលវេលាអីឲ្យធ្វើ ថាសោរហើយវានៅតែឲ្យធ្វើទៀតមិនដឹងថាម៉េច ហើយខ្លះវាដោយអ្នកខ្លះមានកម្លាំងទៅអ្នកខ្លះបាក់កម្លាំង បាក់កម្លាំងណាស់ ហើយអត់មានអីហូបហើយធ្វើការវាអត់មានម៉ោងមានពេលណា។

ក៖ ធ្វើការច្រើនម៉ោង។

ខ៖ នោះឯង ច្រើនម៉ោង។

ក៖ ចឹងឃើញថានៅសម័យប៉ុល ពតណឹងអ៊ុំនៅតែកំពង់ឃ្លាំងណឹងទេ?

ខ៖ នៅតែកំពង់ឃ្លាំង ទើបតែមកនៅទៅនេះឆ្នាំ២០០០ មកឆ្នាំ២០០០នោះមកក៏អត់ទាន់បាននៅប៉ុន្តែគ្រួសារនៅនិងនេះលក់ដូរបបរអី ដាំបាយលក់ បបរលក់តិចតួចទៅណា ទៅខ្ញុំទៅនៅលើនៅឯស្រុកអង្គរធំនោះ នៅលើនោះនៅបាន៣ឆ្នាំដាំដំណាំល្អនេះទៅបានបែកគ្នាហើយមកនៅជុំគ្នាទៅវាស្រួលម្នាក់នៅនោះម្នាក់នៅនេះវាឆ្ងាយណាស់បើយើងជិះកង់មួយថ្ងៃដល់ល្ងាចទៅហើយនិងមកឆ្ងាយណាស់ស្រុកអង្គរធំ។

ក៖ ចុះម្តាយរបស់អ៊ុំមានឈ្មោះអ្វីដែរអ៊ុំ?

ខ៖ ឈ្មោះរៀល កែវ។

ក៖ ចុះឪពុកវិញឈ្មោះអ្វីដែរអ៊ុំ?

ខ៖ មាស ជួន។

ក៖ ចុះពួកគាត់ណឹងនៅកំពង់ឃ្លាំងដែរមែន?

ខ៖ នៅកំពង់ឃ្លាំងទាំងអស់គ្នា។

ក៖ ចុះម្តាយនិងឪពុករបស់អ៊ុំជាមនុស្សបែបណាដែរអ៊ុំ? គាត់កាចឬស្លូតដែរ?

ខ៖ មិនជាកាចទេ ស្លូតទេ មិនកាចទេបើតាមនេះដឹងមិនកាចទេស្លូត។

ក៖ ចុះឪពុកម្តាយរបស់អ៊ុំប្រកបការងារអ្វីដែរដើម្បីចិញ្ចឹមជីវិត?

ខ៖ នេសាទណឹងឯង។

ក៖ អ្នកកំពង់ឃ្លាំងភាគច្រើននេសាទទាំងអស់អ៊ុំ?

ខ៖ ណឹងឯង ចុះមានអីបើខែនេះមានចំការគេ ចំការមាត់ទន្លេណាខែប្រាំងណា ខែទឹកស្រក់មានចំការអត់មានស្រែទេ បើសព្វថ្ងៃនេះគេមានដល់ស្រែហើយខ្លះគេដាំស្រែទៅខ្លះគេដាំចំការទៅ ខ្លះគេនេសាទទៅវាបែកចុះ បើពីដើមអត់ទេតែនេសាទបណ្តោយស្រុកណឹងដូចយើងចុងឃ្មៀសនេះចឹងឯងស្រុកកំពង់ឃ្លាំងណាដូចចុងឃ្មៀសយើងនេះប៉ុនដល់មកសព្វថ្ងៃនេះគេប្រែដំចំការតាមមាត់ទន្លេទៅ ជួនកាលគេធ្វើស្រែដាំដំណាំ សព្វថ្ងៃដល់មកនៅចុងឃ្មៀសនេះអត់មានធ្វើអីទេយើងចាស់ទៅហើយមានធ្វើអី ខ្ញុំដាំតែបន្លែបន្លុកលក់បានតិចតួចបានចាយធ្វើបុណ្យធ្វើទាននោះឯង។

ក៖ ចុះឪពុកម្តាយរបស់អ៊ុំធ្លាប់ប្រាប់សាច់រឿងកាលពីក្មេងៗរបស់គាត់មកកាន់អ៊ុំអត់ទេ? ប្រវិត្តរបស់ឪពុកម្តាយអ៊ុំណា?

ខ៖ ទេគាត់ប្រាប់ណែនាំយើងឲ្យវាបានល្អនោះឯងយើងប្រព្រឹត្តផ្លូវល្អទៅ ប៉ុន្តែគាត់ខូចមុនអាពតទៀតនោះឆ្នាំ១៩៧០ខូចអស់ គាត់អត់ទាន់ជំនាន់អាពតទេគាត់ខូចតាំងពីឆ្នាំ១៩៧០ មុនអាពត។

ក៖ ចុះគាត់ខូចណឹងខូចដោយសារជំងឺតើហីអ៊ុំ?

ខ៖ ដោយសារជំងឺទេ។

ក៖ កាលដែលគាត់ខូចណឹងគាត់ប្រហែលអាយុប៉ុន្មានហើយអ៊ុំ?

ខ៖ អាយុប្រហែល៧០ជាងទៅហើយ ៧៦បើតាមចាំ។

ក៖ ចុះអ៊ុំចាំឈ្មោះជីដូនជីតាខាងម្តាយបានទេអ៊ុំ? យាយតាខាងម្តាយណា?

ខ៖ ចាំតែនាមត្រកូល ឈ្មោះតារៀលដល់មកគាត់ឈ្មោះកែវ ឈ្មោះរៀល កែវ ចាំបានតែប៉ុណ្ណោះឯងដល់។

ក៖ ចុះឈ្មោះយាយចាំទេ?

ខ៖ យាយ?

ក៖ តារៀល យាយអីដែរ?

ខ៖ ខាងពុកបានចាំ ខាងម្តាយចាំតែតារៀល។

ក៖ ចុះខាងឪពុកវិញជីដូនជីតាខាងឪពុកវិញ?

ខ៖ ជីដូនជីតាខាងឪពុកឈ្មោះមាស ដល់ទៅនែប្រពន្ធគាត់ឈ្មោះម៉ា។

ក៖ ចឹងមានន័យថាតាមាស យាយម៉ា?

ខ៖ នោះឯង។

ក៖ ចុះពេលអ៊ុំកើតមកទាន់យាយតារបស់អ៊ុំទេអ៊ុំ?

ខ៖ អត់ទាន់ទេ តែឪពុកយើងណឹងតាំងពីឆ្នាំ១៩៧០មកគាត់ខូចហើយ។

ក៖ ចុះឪពុកម្តាយរបស់អ៊ុំធ្លាប់ប្រាប់ពីប្រវិត្តជីដូនជីតាមកកាន់អ៊ុំទេ?

ខ៖ ប្រាប់ដែរតែវាយូរទៅភ្លេចវាភាំងដែរណាគាត់ប្រាប់ដែរពីបងប្អូនអីញាតិសន្តានថាអ្នកនេះត្រូជាជីតួត ដល់វាយូរយ៉ារទៅក៏ភ្លេចយើងមិនបានចាំយើងវាភ្លេច។

ក៖ ចុះអ៊ុំមានបងប្អូនឬក៏សាច់ញាតិអីដែលរស់នៅក្រៅប្រទេសអត់ទេអ៊ុំ?

ខ៖ អត់ទេ អត់មានទេ។

ក៖ អត់មានបងប្អូនអីទៅជុំរុំបានទៅអាមេរិកនិងគេទេ?

ខ៖ អត់ទេ អត់។

ក៖ ចុះភរិយារបស់អ៊ុំមានឈ្មោះអ្វីដែរអ៊ុំ?

ខ៖ ឈ្មោះតាំង លីហៀង។

ក៖ ចុះអ៊ុំបានរៀបអាពាហ៍ពិពាហ៍ជាមួយភរិយាណឹងនៅឆ្នាំណាដែរអ៊ុំ?

ខ៖ ឆ្នាំ១៩៧៩ ចុងឆ្នាំ១៩៧៩។

ក៖ ចុះអ៊ុំតើការរៀបអាពាហ៍ពិពាហ៍អ៊ុំណឹងត្រូវបានរៀបចំឡើងដោយឪពុកម្តាយ ឬក៏រៀបចំឡើងដោយចិត្តខ្លួនឯងដែរអ៊ុំ?

ខ៖ រៀបចំដោយឪពុកម្តាយទុកដាក់នោះឯង ដាច់ពីប៉ុល ពតមកគេរៀបចំទុកដាក់ការទៅដូចថាមួយចំហៀងការវាអត់មានគ្រប់ដូចយើងសម័យនេះណា ថាមួយចំហៀងការធំ។

ក៖ ចុះអ៊ុំបានស្គាល់ភរិយាអ៊ុំដោយរបៀបណាដែរ? ហើយម៉េចបានស្រលាញ់គ្នាដែរអ៊ុំ?

ខ៖ ស្រលាញ់គ្នាណឹងកាលនោះគេ គេអ្នកគេអ្នកជម្លៀសដល់ឆ្នាំ១៩៧៩នេះគេឲ្យទៅស្រុកទៅស្រែវិញណឹងដល់មានដើរមកទៅវាជួបនឹងអាអ្នកដែលនេះដូចគ្នាគេជម្លៀសដូចគ្នាទៅក៏ដោយរោយមកដល់មកឃ្លាំងនេះ ឃើញគ្នាដូចថាវាអត់មានគ្នីគ្នាអីញាតិ  
សន្តានអីទៅក៏នេះទៅក៏ដណ្តឹងគេរៀបការទៅណា។

ក៖ ចុះគាត់ណឹងជាអ្នកស្រុកកំណើតនៅឯណាដែរអ៊ុំ?

ខ៖ នៅភ្នំពេញ។

ក៖ អរគាត់អ្នកភ្នំពេញ?

ខ៖ នោះឯង។

ក៖ ទៅក៏ជម្លៀសពីភ្នំពេញទៅមិនដឹងទៅឯណាមកឯណី ដល់ទៅចប់វិញបានត្រលប់ទៅស្រុកវិញដល់ទៅវាដោយរោយតាមគេតាមឯងមកក៏បានមកដល់ឃ្លាំងនេះទៅក៏ឃើញគ្នាបានរៀបចំគ្រួសារនោះឯង។

ក៖ ចុះមូលហេតុអ្វីបានជាអ៊ុំជ្រើរើសរៀបការជាមួយគាត់ដែរអ៊ុំ?

ខ៖ ដូចជាមាននិស្ស័យនិងគ្នាទៅក៏ស្រលាញ់គ្នាទៅក៏នេះទៅយើងវាចុះអ្នកដ៏ទៃសោះវាមិនដែលស្គាល់ឃើញគ្នាទៅក៏ដូចជាមាននិស្ស័ុយទៅក៏រៀបចំការនិងគ្នាទៅណា។

ក៖ ចុះអ៊ុំមានមិិត្តភិក្តដែលស្និតស្នាលធំធាត់មកជាមួយដល់សព្វថ្ងៃនេះមានទេអ៊ុំ?

ខ៖ មានដែរតែស្លាប់អស់ពួកវាអាយុខ្លីៗ វាមានតែវានៅឆ្ងាយដែរ មានអាមួយនោះនៅឃ្លាំងនោះឯងឈ្មោះអាបូកផាត អានោះពួកម៉ាកជិតស្និតគ្នានៅឃ្លាំងសព្វថ្ងៃណឹងឯង។

ក៖ ឈ្មោះអ្វីដែរអ៊ុំមិញ?

ខ៖ បូកផាត។

ក៖ ចុះអ៊ុំមានអនុស្សាវរីយ៍អីខ្លះដែរជាមួយគាត់ណឹងដែរអ៊ុំ?

ខ៖ វាលេងសើចដើរលេងជាមួយគ្នាទៅវាមានអនុស្សាវរីយ៍ចុះឯងទេមិនមានអីប៉ុនតែថារាប់អានគ្នាជិតស្និតណា រាប់អានគ្នាជិតស្និតមានតែអានោះឯងមួយនៅរស់សព្វថ្ងៃឈ្មោះបូកផាត នាមត្រកូលវាបូក ផាត ផុតពីនោះមានដែរតែវាងាប់អស់ហើយ ទើបតែងាប់ឥលូវៗយូរៗបេះមួយទៅ វាអត់មាននៅជិតយើងឃ្លាតពីស្រុកកំណើតមកនៅឯនេះវាអត់សូវនេះដល់យើងធំទៅយើងមិនសូវបានរាក់ទាក់គេឯងមិនដូចយើងពីក្មេង ពីក្មេងបានរាក់ទាក់គ្នាស្គាល់គ្នារាប់អាន។

ក៖ ចុះអ៊ុំធ្លាប់ប្រកបអាជីវកម្មលក្ខណៈគ្រួសារដូចជាចិញ្ចឹមគោ ចិញ្ចឹមជ្រូក ចិញ្ចឹមមាន់អីអ៊ុំធ្លាប់ទេ?

ខ៖ មិនធ្លាប់ទេប៉ុន្តែចិញ្ចឹមតិចតួច១ ២ ២ ៣អី មាន់ណាមានតែមាន់ទេ អត់មានគោក្របីអត់ទេជ្រូកមានចិញ្ចឹមម្តង ចិញ្ចឹមជ្រូកនោះខាត ជ្រូកឡើង៥ ៦នោះប៉ុនវាអត់ធំមិនដឹងជាវារបៀបម៉េចវាអត់ធំអត់ធំទៅក៏លក់ចេញទៅ យើងចិញ្ចឹមវាអត់សមតែយូរហើយ។

ក៖ ចុះតាំងពីក្មេងដល់ឥលូវអ៊ុំធ្លាប់ប្រកបការងារអ្វីខ្លះដើម្បីរកប្រាក់ចិញ្ចឹមជីវិត និងគ្រួសារដែរអ៊ុំ?

ខ៖ អត់ទេដល់មកនេះវាចាស់ខ្លួនក៏ដាំបន្លែបន្លុកអីតិចតួចទៅ។

ក៖ ចុះតាំងពីក្មេងវិញអ៊ុំ? ចុះតាំងពីបានប្រពន្ធមកអ៊ុំធ្វើការងារអ្វីដែរ?

ខ៖ នេសាទ ប៉ុន្តែសព្វថ្ងៃយើងអស់ឳកាសហើយយើងចូលសមាទានសីលហើយវាអស់ហើយ។

ក៖ អញ្ចឹងអ៊ុំអាចប្រាប់បានទេថាតើពេលវេលាណាមួយក្នុងជីវិតរបស់អ៊ុំជាពេលវេលាពិបាកជាងគេក្នុងជីវិតដែរអ៊ុំ?

ខ៖ ពេលវេលាពិបាក។

ក៖ បាទតាំងពីក្មេងរហូតដល់អាយុ៧៥ឆ្នាំឥឡូវណឹងណា ពេលណាអ៊ុំគិតថាពិបាកជាងគេដែរអ៊ុំ?

ខ៖ ពិបាកជំនាន់អាពតណឹងឯងវាមាននេះអីជំនាន់អាពតវាពិបាក គេមិនឲ្យយើងសេរី ដើរហើរ តាំងពីហូបចុកអីឡើង មានរបរមាននេះធ្វើការអីចុះនោះឯង ហើយយើងអត់មានបានសេរីបានទេជំនាន់អាពត បើថាធ្វើការវិញបានតែធ្វើការបើហា៊នខុសវិន័យវា តាំងពីសីលធម៌អីៗនេះក៏អត់បានទេ ហើយធ្វើការសោរទាល់តែវា វាប្រើឲ្យធ្វើអីដឹងតែធ្វើនោះឯងបើយើង បើថាចល័តដល់ហើយចល័តតែយើងភ្លេចភ្លាំងអីវាត្រូវការយើងហើយជំនាន់អាពតនោះ។

ក៖ ចុះតើពេណាដែលជាពេលវេលាសប្បាយចិត្តជាងបំផុតក្នុងជីវិតអ៊ុំវិញក្នុងរយៈពេល៧៥ឆ្នាំនេះពេលណាអ៊ុំសប្បាយចិត្តជាងគេដែរអ៊ុំ?

ខ៖ រាល់ថ្ងៃនេះវាគ្រាន់ដែរប៉ុនដល់យើងចាស់ទៅហើយ សមាទានសីលហើយមានអីមានតែរកតែទៅធម៌អារ្យណឹងឯងសប្បាយ។

ក៖ ទៅធ្វើបុណ្យជុំគ្នាជាមួយចាស់ៗផ្សេងៗទៀត?

ខ៖ នោះឯង ចុះមានអីទៀតយើងប៉ុណ្ណេះហើយវាដាច់អស់មានពលកម្មទៀតហើយ។

ក៖ ចុះតាំងពីក្មេងមកដល់ឥលូវតើជី់វិតរបស់អ៊ុំមានការផ្លាស់ប្តូអ្វីខ្លះដែរអ៊ុំ?

ខ៖ ផ្លាស់ប្តូរអាន័យត្រង់នេះឯងវាបើពីតូចវានិយាយបានដល់ចាស់យើងទៅធ្វើម៉េចបើចាស់អាយុ៧៥ឆ្នាំទៅហើយបើនិយាយពីសប្បាយវាអស់សប្បាយទៅហើយ បើពីក្មេងនៅក្មេងយើងចង់បានធ្វើគ្រូធ្វើអីៗអាណឹងវាទៅម្យ៉ាងកាលពីនៅក្មេងណា ដល់់ប៉ុណ្ណេះទៅហើយមានតែរកសីលទាននោះឯង។

ក៖ ចឹងតាំងពីក្មេងអ៊ុំធ្លាប់មានក្តីស្រម៉ៃចង់ធ្វើអ្វីដែរអ៊ុំ?

ខ៖ ចង់ធ្វើពេទ្យធ្វើអីដែរតែដល់ពេលវាចាស់ទៅមានទៅចង់អីទៀត។

ក៖ ប៉ះសង្គ្រាមផងមែនទេអ៊ុំ?

ខ៖ ណឹងឯង ចង់ធ្វើពេទ្យណាស់។

ក៖ ចឹងអ៊ុំចូលចិត្តពិសារម្ហូបអ្វីជាងគេដែរអ៊ុំក្នុងជីវិតរបស់អ៊ុំ?

ខ៖ និយាយទៅវាមិនថាម៉េចទេដូចអ្នកខ្លះអត់ដឹងអត់ដឹង កាលដែលមានមិនចង់អីអានេះអានោះទេ ដល់តែអត់ណាមិនដឹងជាម៉េចនឹកឃើញអានេះតិច នឹកឃើញអានោះតិចចង់ដូចជំនាន់អាពតចេះឯងណាថាគេឲ្យតែបាយស៊ីឲ្យតែឆ្អែតទៅបានហើយវាមិនបានបាយស៊ីណា ដល់យើងចាស់ចេះឯងនឹកឃើញចង់អានេះចង់អានោះដែរប៉ុន្តែុយើងអត់ដូចទៅអត់រួចណា វានឹកចង់ដែរឃ្លានអានេះឃ្លានអានោះដល់ពេលយើងហូបបាន ដេកក៏បានអាពីរនេះវាគូរគ្នាណាតែដេកមិនបានហូបអត់បានដែរ។

ក៖ អ៊ុំចូលចិត្តសម្លរម្ជូរឬក៏អីដែរអ៊ុំ? សម្លរណាអ៊ុំចូលចិត្តជាងគេដែរ?

ខ៖ សម្លរម្ជូរ សម្លរកកូរ ឆាអីក៏ចេះតែបានដែរ។

ក៖ ចុះអ៊ុំចូលចិត្តស្តាប់ចម្រៀងទេកាលពីនៅកម្លោះៗ?

ខ៖ មានអីនៅកម្លោះចូលចិត្តស្តាប់។

ក៖ អ៊ុំចូលចិត្តស្តាប់អ្នកចម្រៀងមួយណាដែរអ៊ុំ?

ខ៖ ជា សាវ៉នចេះឯង ប៉ុន្តែសព្វថ្ងៃគាត់នៅរស់ទេធ្លាប់ឃើញនេះមកសម្ភាន៍ម្តង ជាសាវ៉ន នៅបារាំងណាគេសម្ភាសន៍ដាក់ក្នុងទូរស័ព្ទណឹងឯង។

ក៖ ចុះកាលពីក្មេងកាលបុណ្យទាន ចូលឆ្នាំ ភ្ជុំបិណ្ឌ អ៊ុំបានលេងល្បែងប្រជាប្រិយទៅរាំទៅរែកនិងគេទេអ៊ុំ?

ខ៖ មានដែរពីនៅក្មេងដល់យើងចាស់ណាស់ហើយមានអីអត់ទៅណាទេ មានល្បែងប្រជាប្រិយមាន។

ក៖ ចុះអ៊ុំមានចូលចិត្តលេងកីឡាអីទេអ៊ុំពេលនៅក្មេងណា?

ខ៖ នៅក្មេងមានចូលចិត្តកីឡារត់ប្រណាំង បាល់ទាត់អី ប៉ុនដល់មកសព្វថ្ងៃនេះប្រដាល់គេអត់មានទេកីឡាប្រដាល់ណាទើបតែមានរួចមកនេះទេ ចប់អាពតនេះទេកីឡាប្រដាល់ សព្វថ្ងៃនេះគេនិយមច្រើនណាស់កីឡាប្រដាល់។

ក៖ ចុះមកដល់សព្វថ្ងៃនេះអ៊ុំមានកូននិងចៅប៉ុន្មាននាក់ដែរអ៊ុំ?

ខ៖ កូននោះវាមាន៤នាកប៉ុន្តែខូចអត់១នាក់នៅ៣នាក់ម្នាក់ ស្រី៣ ប្រុស១ ស្រីមួយនោះបានគ្រួសារនោះនៅតាកែវមិនដែលមកទេនៅខេត្តតាកែវបានអ្នកខេត្តតាកែវ នៅ២ប្រុស១ស្រី១ អាប្រុសនោះបានគ្រួសារហើយនៅតែស្រីមួយទេនៅលីវ។

ក៖ នៅដល់សព្វថ្ងៃណឹង?

ខ៖ ណឹងឯង។

ក៖ អញ្ចឹងតើអ៊ុំមានអ្វីចង់ផ្តាំផ្ញើទៅកាន់កូនចៅជំនាន់ក្រោយរបស់អ៊ុំទេថាតើពួកគាត់គួរតែរស់នៅបែបណា? ឬក៏ធ្វើអំពើបែបណាដែរនៅក្នុងសង្គម?

ខ៖ យើងខំនែ រកស៊ីទៅធ្វើការទៅទាន់នៅក្មេងតែដល់ចាស់ហើយអត់ទេអត់បានទេចង់អានេះចង់អានោះក៏អត់ធ្វើកើតទេ បើនៅក្មេងទាន់កម្លាំងមានយើងខំទៅល្អហើយ ហើយបើយើងកាន់ឲ្យវាទៀងត្រង់ល្អទៅកុំអាប្រព្រឹត្តអាផ្លូវខុសនោះ យើងនៅក្មេងចេះវាកម្លាំងនៅមានណា យើងនៅល្អយើងនៅខ្ចីល្អណាតែដល់ចាស់ហើយភ្លេចមុខភ្លេចក្រោយណា តែចាស់ខ្លះនៅល្អ តែចាស់ខ្លះដល់តែចាស់វង្វេង វង្វេងម៉េចរវង្វេង់ភ្លេចណឹងណានិយាយមុខភ្លេចក្រោយទៅណាមិនមែនធម្មតាទេណា តែយើងមិនមានរោគរាអីផងអត់ទេអត់ចាំបានទេ។

ក៖ បាទមកដល់ចុងបញ្ចប់នេះខ្ញុំសូមអរគុណដល់អ៊ុំដែលបានចំណាយពេលវេលាសម្ភាសន៍ជាមួយខ្ញុំណាអ៊ុំណា ខ្ញុំសូមជូនពរឲ្យអ៊ុំមានសុខភាពល្អ មានសំណាងល្អ និងមានសុភមង្គលក្នុងក្រុមគ្រួសារណាអ៊ុំណា។

ខ៖ បាទ លោកគ្រូឯងក៏សុខសប្បាយទៅ។

ក៖ បាទ។